ኢትዮጵያ ለሰላም መረጋገጥ  የሚደነቅ አስተዋጽኦ እያደረገች ነው – አሚሶም
አዲስ አበባ፤ የካቲት 8/2006 (ዋኢማ) – በአፍሪካ በተለይ ደግሞ በሶማሊያ  ሰላምንና መረጋጋትን ለማረጋገጥ ኢትዮጵያ የሚደነቅ አስተዋጽኦ እያደረገች መሆኑን በሶማሊያ የአፍሪካ ሕብረት ተልእኮ /አሚሶም/ አስታወቀ። የአሚሶም ሃላፊ አምባሳደር ሞሃማት ሳልህ አነቪፍ በተለይ ለዋልታ ኢንፎርሜሽን ማዕከል እንደገለጹት  ኢትዮጵያ በሱዳን፣ በደቡብ ሱዳንና በሶማሊያ ሰላምን ለማረጋገጥ  ከፍተኛ  አስተዋጽኦ እያደረገች ነው። አምባሳደሩ አያይዘውም ሰላምንና መረጋጋትን በሶማሊያ  ለማምጣት  እየከፈለች ያለውን መስዋእትነት ከአፍሪካ ሕብረትንም ሆነ ከዓለምአቀፉ ሕብረተሰብ  እውቅና፣ ተቀባይነትና አድናቆት  አግኝቷል ብለዋል። በአሁኑ ወቅት ኢትዮጵያ በሶማሊያ ያለውን የአፍሪካ ሕብረት ሰላም አስከባሪ ጋር መቀላቀሏን የጠቆሙት የሚሽኑ ሃላፊ የተልእኮውን ዓላማ በተገቢው መልክ ለማሳካት የጎላ ሚና ይኖራታል ብለዋል። እንደ አምባሳደሩ አያይዘውም ኢትዮጵያ አሚሶምን በይፋ ከመቀላቀሏ በፊትም ቢሆን   የተልእኮው ወሳኝ የሰላምና መረጋጋት  ቁልፍ አጋር  እንደነበረች ገልጸዋል።  አልሸባብ በመዳከሙና በመበታተኑ ከዚህ በኋላ ወታደራዊ ስጋት ሊሆን እንደማይችልም  የጠቆሙት አምባሳደር አናቪፍ  አልሸባብ በገጠር አካባቢዎች ተሰግስጎ አጥፍቶ የማጥፋትና በጎሳዎች መካከል የሚነሱ ግጭቶችን የማባባስ ተግባራትን እየፈጸመ በመሆኑ ይህንን ለመግታት አሚሶም የነበረውን የትግል ስልት መቀየሩን ተናግረዋል። የሶማሊያ ሕዝብ የአልሸባብን ሽብርና የጥቃት ተግባራትን ተቋቁሞ ከአሚሶም ጋር እየተባበረ ነው ያሉት አምባሳደሩ ሶማሊያን ከአልሸባብ ለማላቀቅ፣ በተለያዩ የፖለቲካ ድርጅቶች መካከል እርቅንና መግባባትን መፍጠር፣ የአገሪቱን ወታደርና ፖሊስ ማጠናከርና በሰብአዊ ተግባር የሚሰማሩ ተቋማትን ማጠናከር እያከናወናቸው ካሉ ስራዎች ጥቂቶቹ እንደሆኑም አምባሳደሩ ገልጸዋል።